เฟิร์สช้อยส์จับตลาดลูกค้าผ่อนทอง
“เฟิร์สช้อยส์” จับตลาดลูกค้าผ่อนทองคำ หลังราคาแตะบาทละ 2.4 หมื่นบาท
4 เม.ย. 2555

“เฟิร์สช้อยส์” จับตลาดลูกค้าผ่อนทองคำ หลังราคาแตะบาทละ 2.4 หมื่นบาท 
น.ส.ณญาณี เผือกขำ ผู้ช่วยกรรมการผู้จัดการใหญ่ บริษัท อยุธยา แคปปิตอล เซอร์วิสเซส ผู้ให้บริการสินเชื่อกรุงศรี เฟิร์สช้อยส์ กล่าวว่า ปีนี้บริษัทได้เพิ่ม 3 หมวดสินค้าและบริการสำหรับการผ่อนชำระ ได้แก่ หมวดความงาม ร้านทอง และประกันภัยรถยนต์ เนื่องจากลูกค้ามีความต้องการผ่อนชำระสินค้าในหมวดดังกล่าวเพิ่มขึ้น โดยเฉพาะลูกค้าที่ต้องการซื้อทองคำ ขณะนี้ราคาทองคำอยู่ที่บาทละ 2.4 หมื่นบาท หากซื้อด้วยเงินสดอาจต้องใช้เวลาเก็บเงิน ลูกค้าบางรายจึงต้องการผ่อนชำระ บริษัทจึงร่วมกับร้านค้าทองคำ 150 แห่งให้บริการผ่อนชำระ คิดอัตราดอกเบี้ย 28% เหมือนสินเชื่อบุคคล ผ่อนนานสุด 48 เดือน แต่เฉลี่ยส่วนใหญ่จะผ่อนเป็นเวลา 12 เดือน
“ผ่อนทองคำตอนนี้ก็เป็นสินค้าดาวรุ่งของบริษัท สัดส่วนก็เยอะขึ้น แต่บริษัทไม่มีโปรแกรมให้ผ่อน 0% เพราะกลัวว่าจะผ่อนแล้วเอาทองไปขายทำกำไร จึงคิดดอกเบี้ยเท่าสินเชื่อบุคคล” น.ส.ณญาณี กล่าว
น.ส.ณญาณี กล่าวว่า ส่วนหมวดความงามนั้น สถานความงามบางแห่งจะเป็นฝ่ายสนับสนุนดอกเบี้ยให้บริษัท จึงสามารถออกโปรแกรมผ่อน 0% ให้กับลูกค้าได้ ขณะนี้ลูกค้าให้ความสนใจการผ่อนชำระค่าสินค้าและบริการกับสถานความงาม และปัจจุบันก็มีร้านเสริมความงามเพิ่มขึ้นขณะที่การผ่อนชำระประกันภัยรถยนต์นั้น ที่เปิดบริการนี้เพราะประกันภัยรถยนต์จะผ่อนชำระเป็นรูปแบบก้อนเดียว ลูกค้าบางรายอาจต้องการผ่อนชำระ จึงมีรูปแบบผ่อน 0% นาน 3 เดือน